དེ་ཡང་བཅོམ་ལྡན་འདས་ཀྱི་ཞབས་འཁོར་ལོ་ཅན་ས་ལ་རེག་ཏེ་ཕེབས་ན་ཕྱི་རོལ་བ་ལ་སོགས་པའི་སྐྱེ་བོ་ངན་རྟོགས་ཅན་རྣམས་ཀྱིས།དགེ་སྦྱོང་གཽ་ཏ་མ་ད་མཐུ་དང་རྫུ་འཕྲུལ་ཉམས་སོ་ཞེས་ལོག་རྟོག་ངན་པ་སྐྱེ་བར་གྱུར་པ་དང༌།ཆོ་འཕྲུལ་ཁོ་ནས་ཕེབས་ན།ལྷའི་བཟོ་བོ་རྣམས་ཀྱི་བསོད་ནམས་འཕེལ་བར་མི་འགྱུར་བ་མཁྱེན་ནས་སྐབས་རེ་རྫུ་འཕྲུལ་དང༌།རེ་འགར་ཞབས་ཀྱི་འཁོར་ལོ་ས་ལ་རེག་པའི་ཚུལ་གྱིས་བྱོན།མིའི་དྲི་མི་ཞིམ་པས་ལྷ་རྣམས་འོང་བར་མི་བཟོད་པ་དང༌།མིས་ལྷ་དངོས་སུ་མཐོང་ན་དེ་དག་ལ་གཡེང་ནས་ཆོས་ཀྱི་དོན་ལ་སེམས་མི་གཏོད་པ་མཁྱེན་ནས་སངས་རྒྱས་ཀྱིས་མིའི་དྲི་རྣམས་ཙན་དན་གྱི་དྲི་དང༌།མི་རྣམས་ལ་ལྷའི་བུ་དང་བུ་མོ་མི་སྣང་བར་བྱིན་གྱིས་བརླབས་ནས་ཡུལ་གསལ་ལྡན་གྱི་གྲོང་ཁྱེར་དུ་བྱོན་ཏེ།སེང་གེའི་ཁྲི་སྟེང་དུ་བཞུགས་པར་མཛད་ནས་འགྲོ་བ་མཐའ་ཡས་པ་ལ་སྐལ་བ་དང་འཚམས་པའི་ཆོས་ཚུལ་དུ་མ་བསྟན་པར་མཛད་དོ།།